PARLAMENTUL ROMÂNIEI

CAMERA DEPUTAŢILOR

COMISIA JURIDICĂ,

DE DISCIPLINĂ ŞI IMUNITĂŢI

Bucureşti, 16.10.2001

Nr. 561

R A P O R T
asupra proiectului de Lege privind aprobarea Ordonanţei de urgenţă a Guvernului nr.121/2001 pentru suspendarea temporară a tuturor procedurilor referitoare la adopţiile internaţionale.
În conformitate cu prevederile art.89 şi 107 din Regulamentul Camerei Deputaţilor, Comisia juridică, de disciplină şi imunităţi a fost sesizată spre  dezbatere în fond, în procedură de urgenţă, cu  proiectul de Lege privind aprobarea Ordonanţei de urgenţă a Guvernului nr.121/2001 pentru suspendarea temporară a tuturor procedurilor referitoare la adopţiile internaţionale, trimis cu adresa 561 din 15 octombrie 2001, înregistrată sub nr.1186/XVIII/11 din 15 octombrie 2001.



Consiliul Legislativ a avizat favorabil proiectul de lege, cu avizul nr.1059/9.10.2001.



La  comisie a  fost depus  în termen şi înregistrat un amendament formulat, de domnul deputat Emil Boc – Grupul parlamentar P.D.

Potrivit prevederilor art.60 din Regulamentul Camerei Deputaţilor, membrii comisiei au dezbătut proiectul de lege în şedinţa din 17 octombrie 2001, în prezenţa reprezentanţilor  Secretariatului General al Guvernului.

La discutarea articolului asupra căruia s-a formulat amendament, au luat cuvântul pentru a-şi exprima punctele de vedere autorul amendamentului, membrii comisiei şi reprezentanţii Secretariatului General al Guvernului.



După dezbateri, cu majoritate de voturi, s-a hotărât ca proiectul de Lege privind aprobarea Ordonanţei de urgenţă a Guvernului nr.121/2001 pentru suspendarea temporară a tuturor procedurilor referitoare la adopţiile internaţionale, să fie supus spre dezbatere şi adoptare plenului Camerei Deputaţilor în forma prezentată. Amendamentul propus de domnul deputat Emil Boc, a fost respins cu majoritate de voturi.



În raport de obiectul şi conţinutul său, proiectul de lege face parte din categoria legilor ordinare.

Anexa                                                      AMENDAMENT RESPINS
Nr.

Crt.
Articolul

(text iniţial)
Amendamentul propus

şi autorul acestuia
Motivare

0.
1.
2.
3.

1.
     Art.1. – Se suspendă, pe o perioadă de 12 luni de la data intrării în vigoare a prezentei ordonanţe de urgenţă, toate procedurile având ca obiect adopţia copiilor români de către o persoană sau familie cu cetăţenie străină sau de către o persoană sau familie cu cetăţenie română şi domiciliul sau reşedinţa în străinătate.
     Art.1. – Se suspendă, pe o perioadă de     3 luni de la data intrării în vigoare a prezentei ordonanţe de urgenţă, toate procedurile având ca obiect adopţia copiilor români de către o persoană sau familie cu cetăţenie străină sau de către o persoană sau familie cu cetăţenie română şi domiciliul sau reşedinţa în străinătate.
     1. Argumente pentru susţinerea amendamentului.

     O perioadă de 3 luni este suficientă pentru armonizarea legislaţiei în materie de adopţie.    Interesele copilului sunt afectate prin suspendarea,  pentru o perioadă de 12 luni,  a procedurilor referitoare la adopţii.

     2. Argumente pentru respingerea amendamentului.

     Menţinerea termenului din textul iniţial este justificat de necesitatea definitivării noii legislaţii şi constituirii capacităţii administrative corespunzătoare.

PREŞEDINTE,                                                    SECRETAR,

                                                  dr. Ionel Olteanu                                              Carmen Dumitriu
Red. consilier

Voiculescu Nicolae     

